google/wiki40b huggingface dataset:
Homopliopsis

Utseende

Små, tettbygde, brunlige oldenborrer. Bakbeina er svært kraftige, med lange klør. Hode og pronotum er mørke, gjerne med bronseaktig metallglans, men kan være mer eller mindre dekket av lyse skjell. Dekkvingene er lyst brunlige.

Utbredelse

Slekten er endemisk for Madagaskar.
Alefosio Laki

Bakgrunn

Laki har medfødt cerebral parese, og begynte med diskos i 2014. Han bor i Melbourne i Australia.
Erling Røed Larsen

Debattant

I Aftenposten sier han at kø på veiene er «rent sløseri med landets viktigste ressurs: Hoder og hender». Innfører man rushtidsavgift vil «køen forsvinne som dugg for solen i Sahara» og «veipriser vil fungere som andre priser: de vil regulere adgangen til et knapt gode slik at køer unngås».
Dingxiang

Dingxiang (kinesisk: 定襄县; pinyin: Dìngxiāng Xiàn) er et fylke i byprefekturet Xinzhou nord i provinsen Shanxi i Folkerepublikken Kina. I 1999 hadde det en befolkning på 209 196.

Kulturminner

Hongfutempelet (Hongfu si, 洪福寺), Guanwangtempelet i Dingxiang (Dingxiang guanwang miao, 定襄关王庙) og tunnelkrigsskueplassen i Xihetou (Xihetou didaozhan yizhi, 西河头地道战遗址) er oppført på Folkerepublikken Kinas liste over kulturminner.
1470-årene

-- 1470 -- 1471 -- 1472 -- 1473 -- 1474 -- 1475 -- 1476 -- 1477 -- 1478 -- 1479
Tiårsoversikt
Norgesmesterskapet i boksing 1912

Norgesmesterskapet i boksing 1912 ble arrangert av Bergens Atletklubb 30. november – 1. desember i Turnhallen i Bergen.
Storeulv

Storeulv er en mislykket ulv, både i fortellingen om De tre små grisene, og i tegneseriene til Donald Duck & Co.
Det Storeulv prøver på er først og fremst å fange de tre små grisene for å ete dem. 
I tegneseriebladet Donald Duck & Co har Storeulv en sønn som heter Lilleulv. Men Lilleulv er ikke som faren sin og har ikke lyst til å ete grisene, for de er nemlig hans nærmeste kamerater. En bjørn ved navn Bamse stopper imidlertid ofte Storeulv fra å ta grisene.
Storeulv er også medlem av Skurkeklubben, hvor han prøver å imponere ved å finne på knep og gjøre noe ondskapsfullt, f.eks. fange grisene eller ta hønene til Bamse, som også noen ganger er med i historien.
Selv om navnet hans er Storeulv, har han også hatt flere andre navn opp gjennom årene. I Donald Duck & Co nr. 29/1968 heter han Søren Midas Storeulv, i nr. 22/1971 var navnet endret til Urian Storeulv, mens han i Onkel Skrue nr.3/1976 heter Rasmus til fornavn.
Qatar Foundation

Qatar Foundation (arabisk: مؤسسة قطر«; fullt navn: Qatar-fundasjonen for utdanning, vitenskap og samfunnsutvikling) er en delvis privateid ideell organisasjon i Qatar. Den blei oppretta i 1995 gjennom et dekret av sjeik Hamad bin Khalifa Al Thani, emir av Qatar. I tillegg til privat finansiering får den økonimisk støtte fra regjeringa. Fundasjonens mål er å «støtte Qatar på reisen fra karbonøkonomi til kunnskapsøkonomi ved å frigjøre menneskelig potensial». Den fokuserer på tre pilarer: utdanning, vitenskap og forskning, og samfunnsutvikling.
Qatar Foundation har vært FC Barcelonas hoveddraktsponsor siden 2011.
Mon (distrikt)

Demografi

Ved folketellingen i 2011 var det 250 671 innbyggere i distriktet, mot 259 604 i 2001. Den urbane befolkningen utgjør 13,85 % av befolkningen.
Barn i alderen 0 til 6 år utgjorde 15,77 % i 2011 mot 14,96 % i 2001. Antallet jenter i den alderen per tusen gutter er 900 i 2011 mot 973 i 2001.
Honningetere

Beskrivelse og atferd

I motsetning til kolibriene, som bare lever i Amerika, så har ikke honningeterne gjennomgått omfattende morfologiske tilpasninger for å kunne henge stille i luften og høste nektar fra blomster, men mindre medlemmer av familien gjør det av og til allikevel. Generelt foretrekker imidlertid honningetere å smette raskt fra grein til grein i de ytre delene av løvverket, strekke seg opp eller sidelengs, eller om nødvendig henge opp ned for å høste nektaren.
Tungen er tilpasset lengden på nebbet hos artene og er i varierende grad frynsete, med børstelignende tagger som effektivt transporterer væske mellom blomstene og munnen på de artene med høyest grad av spesialisering mot nektar. Tungen stikkes gjentatte ganger hurtig inn og ut av blomstens honninggjemme for å hente opp nektaren, som sammen med pollen og planterester presses ut når fuglen kniper sammen nebbet.
Nektar er i varierende grad viktig for artene som også spiser insekter, frukt og annet småkryp som byr seg. Honningetere med lange og tynne nebb er mest utprega nektarspisere. Insekter og småkryp er spesielt viktig som proteintilskudd i hekkesesongen. Insekter fanges helst i luften, men kan også plukkes fra trær og lignende. Noen av de større artene, spesielt hvitørehonningeter og tasmanhonningeter, leter også under barken etter føde. Noen arter kan være svært spesialiserte. For eksempel har mistelteinhonningeter spesialisert seg på å finne næring fra én plante, nemlig misteltein.
Lite er kjent om artenes trekk- og streifvaner. De fleste artene er habile flygere. Forflytninger ser ofte ut til å være av lokal karakter, og kan ha med periodevise endringer i næringsgrunnlaget å gjøre. Mange av artene følger blant annet blomstringen til spesielle planter.

Utbredelse

Honningetere er mest vanlig i Australia (inkludert Tasmania) og på Ny-Guinea, men fins også på New Zealand og flere av stillehavsøyene så langt øst som til Samoa og Tonga og på øyene nord og vest for Ny-Guinea, kjent som Wallaceaøyene. En enkelt art hekker også på Bali, som ligger på den andre siden av Wallacelinjen.
Gymnastikk under Asialekene 1978

Gymnastikk under Asialekene 1978. Gymnastikk var en av flere sporter under de åttende Asialekene som ble arrangert i Bangkok i Thailand. Det var andre gangen som gymnastikk var på programmet under Asialekene og det ble kun konkurrert i turn. Turnkonkurransene ble avviklet i perioden 9. til 11. desember 1978. Det var totalt fjorten øvelser, åtte for menn (7 individuelle og en lagkonkurranse) og seks for kvinner (fem individuelle og en lagkonkurranse). Kina ble beste nasjon med ti gullmedaljer foran Japan med tre.
Pierre Larousse

Liv og virke

Larousse fikk lærerutdanning i Versailles og var lenge lærer i provinsen, senere i en opplæringsanstalt i Paris der han traff Augustin Boyer (1821−1896). De gikk i kompaniskap og grunnla i 1852 forlaget Librairie Larousse et Boyer. Larousse gav med stort hell ut sine egne og andre forfatteres lærebøker på forlaget.
I 1856 publiserte han med hjelp av François Pillon ordboka Nouveau dictionnaire de la langue française, forløperen til Petit Larousse. Hovedverket er Grand Dictionnaire universel du XIXe siècle (1866 – 1876) i 15 bind med supplementsbind i 1878 og 1887. Etter Larousses død i 1875 ferdigstilte nevøen Jules Hollier verket. Larousse søkte å bygge verket på grunnlaget til Diderot og d'Alemberts Encyclopédie og med sin klart antiklerikale profil havnet verket på den katolske kirkas liste over forbudte bøker.
Yubei

Yubei (kinesisk: 渝北区; pinyin: Yúběi Qū) er et bydistrikt i Chongqing i Folkerepublikken Kina. Arealet var på 1 452,03 km², og befolkningen er ca. 850 000.

Samferdsel

Chongqing internasjonale flyplass ligger i Yubei.
Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender i Nanning i Guangxi.
Kinas riksvei 319 fører gjennom distriktet. Riksveien begynner i Xiamen i Fujian, løper nordvestover gjennom provinsene Jiangxi, Hunan, og Chongqing, til den ender i Chengdu, hovedstaden i provinsen Sichuan.
George Kinsey

Biografi

George Kinsey startet sin fotballkarriere i Burton Crusaders i 1883, og han spilte senere for Burton Swifts og Mitchell St George's før han i august 1891 skrev under for Wolverhampton Wanderers. I mars 1892 debuterte han på det engelske landslaget da England slo Wales 2-0 i Wrexham. Sommeren 1894 gikk han til Aston Villa før han året etter signerte for Derby County. Deretter ble det et kort opphold i Notts County før han i 1897 ble den første profesjonelle fotballspiller som skrev kontrakt med Eastville Rovers. I 1900 returnerte han til sin gamle klubb Burton Swifts før han avsluttet sin profesjonelle karriere i Burton Early Closing.
Maremma (hund)

Opprinnelse og alder

Maremma er en stor molosser som fortsatt brukes som vokterhund av bøndene i Abruzzoområdet. Den er oppkalt etter Maremmadistriket, der teorien har vært at den trolig har oppstått fra lokale hvite gjeterhunder som ble bragt dit fra Asia for flere hundre år siden. Nå viser imidlertid ny forskning at rasen har et heller uventet slektskap til en helt annen gruppe med hunder.
Parker et al. (2017) konkluderer i en nylig publisert genomisk studie, i det vitenskapelige tidsskriftet Cell Reports, at verdens cirka 400 hunderaser kan deles inn i 23 klader. Dette gir en litt annen (og ganske overraskende) inndeling enn den tradisjonelle. De såkalte urmyndene, som saluki, afghansk mynde, azawakh, levriero meridionale og sloughi, danner nemlig en klade sammen med podencoer, som etnahund, faraohund og podenco ibicenco med flere, og hurtige molossere, som anatolsk gjeterhund, mastino abruzzese, ungarsk kuvasz, komondor og pyreneerhund.

Utseende, anatomi og fysikk

Maremma er en ganske stor og robust hund, som både er sterk, hurtig og modig. Rasen har rik hvit pels, som er ganske lang og heller ru å ta på. Lette bølger er tillatt. Innslag av elfenben, krem og blekoransje skygger er tillatt. Saksebitt. Vidstilte, mandelforede, men relativt små øyne. Hodet har bred skalle med relativt flatt skalletak og er konisk i formen. Ørene er hengende og v-formede. Høyden for hannhunder ligger på cirka 65–73 cm, for tisper cirka 60–68 cm.
Typen egner seg som flokkvokter og vakhund. Den har stor arbeidskapasitet og er usedvanlig hurtig og effektiv til så stor hund å være. Hundene beveger seg også lett og katteaktig, og nesten alltid med hodet hengende i høyde med resten av kroppen. De hever kun hodet når noe trigger nysgjerrigheten deres. Hunden tåler også godt all slags vær, inkludert kulde og snø (til en viss dybde). Rasen er dessuten lite disponert for arvelige sykdommer.

Bruksområde

En utmerket brukshund med spesielt gode ekenskaper gjeter- og vokterhund for buskap, men har også blitt stadig mer populær familiehund. Dette er en type vokterhund som er svært hurtig og stor nok til å ta opp kampen mot store rovpattedyr. I hjemlandet forsvarer den budskapen mot ulv. For sånne oppgaver bør den imidlertid ikke vokte solitært, men i par eller mindre grupper. Det krever dessuten trening fra den er valp av.

Lynne og væremåte

En trygg og selvsikker hund med sterk karakter, stolt holdning og stor verdighet. Knytter seg ofte sterkt til en person, som den er totalt hengiven mot. Krever å bli respektert. Er som oftest mistenksom overfor fremmede og vil forsvare eiendom, men er sjelden aggressiv om det ikke er nødvendig. Blir ofte en god familiehund sekundært. Pelsen er lettstelt.
The Word (Beatles-sang)

Bakgrunn

Rytmen i «The Word» er inspirert av Wilson Picketts «In the Midnight Hour» og James Browns «Papa Got a Brand New Bag». John Lennon og Paul McCartney skrev sangen hjemme hos Lennon i Weybridge. De pleide ikke å røyke marihuana mens de jobbet, men med denne sangen ble det et unntak. Vanlig praksis var at når en sang var ferdig skrevet, skrev de ned hver sin kopi av teksten. Denne gang røyket de mens de renskrev teksten med forskjellige fargestifter. Sangen ble en slags prototype på «peace and love» sanger.

Innspilling

«The Word» ble innspilt 10. november 1965 i Abbey Road Studios. Det ble innspilt tre tagninger med blant annet McCartney på piano. Ringo Starr la på maracas, McCartney ditto bass og produsent George Martin det samme med harmonium. Lennon spilte sannsynligvis ikke noe instrument, mens George Harrison spilte inn elektrisk gitar to ganger. På grunnkompet veksler han mellom taktfaste slag over strengene i versene for deretter å spille riff i mellomversene. Når Martins harmonium solo-innslag inntreffer, dobler Harrison sitt eget riff i et pålegg. Lennons vokal er spilt inn minst to ganger.
Reform ressurssenter for menn

Om Reform

Reform arbeider for at menn skal inkluderes i likestillingsarbeidet, og at likestillingsarbeid skal inkludere menn. Reform driver hjelpetilbud for menn, dokumenterer og formidler kunnskap om menns og gutters livssituasjon, og skal være en synlig aktør i norsk likestillingspolitikk. Stiftelsen har som målsetting å øke oppmerksomheten om menns og gutters utfordringer og behov.

Historie

Reform er organisert som en politisk uavhengig stiftelse. Reform har sin forløper i Krise- og rådgivningstelefonen for menn (nå Mannstelefonen) og ble startet som et 3-årig prøveprosjekt, som ble videreført med ordinær drift etter en evaluering høsten 2004. Åpningen av Reform ble markert den 4. september 2002. Barne-, likestillings- og inkluderingsdepartementet står for Reforms grunnfinansiering, og stiftelsen blir ytterligere prosjektfinansiert fra både offentlige og private kilder.

Finansiering

Reform mottar årlig et grunntilskudd på  4,4 millioner fra regjeringen fra en budsjettpost som er rettet mot prosjekter og frivillige organisasjoner som fremmer likestilling. Budsjettposten (post 70) var i 2013 på 21 millioner kroner. Andre vesentlige mottakere av midler fra posten var de tre regionale sentrene for likestilling. Departementet begrunner støtten til Reform, og de regionale likestillingssentrene for behovet for kunnskaps- og ressurssentre som arbeider med veiledning og informasjon. Tilsvarende begrunnelse gis departements finansiering av Datasenteret (nedsatt funksjonsevne) og LHBT-senteret.

Reaksjoner og omtale

Statssekretær Ghanizadeh som både var med på å skrive rapporten og mottok den sa dette om rapporten: "Jeg er veldig glad for den rapporten vi har fått i dag, som dokumenterer sentral ekspertise på feltet. Jeg ser frem til å lese de rådene som kommer frem i rapporten."
Jonas Haugsvold skriver på document.no at rapporten handler om å dele verden opp i godt og ondt.
Eystein Halle skriver på Minerva om rapporten som "Kjønnspolitisk kumbaya".
Kjetil Rolness skriver i Dagbladet at rapporten "er en oppsiktsvekkende tynn, politisert røre av likt og ulikt, i sin helhet basert på guilt by association, og sterkt preget av svensk radikalfeminisme."

Kontroverser

Bevilgninger til organisasjonen fra Barne- og likestillingsdepartementet førte i 2012 til Lysbakken-saken, som endte med at Audun Lysbakken måtte forlate regjeringen. Organisasjonen har blitt kritisert for å få mer penger enn alle kvinneorganisasjonene til sammen. Kvinnegruppa Ottar har kritisert Reform for å normalisere prostitusjon og motarbeide norsk lov på feltet. Tidligere stortingsrepresentant for SV Torild Skard har uttalt at «det er en helt skeiv fordeling. Menn får mer enn kvinner for å fremme likestilling. Reform får fire millioner årlig og har flere fulltidsansatte, mens kvinneorganisasjoner bare får noen få hundre tusen og må gjøre alt på frivillighetsbasis.»
Silje og Sigurd – et slags reiseprogram

Seertall

Serien hadde godt over 300 000 seere i snitt, noe som var meget gode tall for TVNorge. Blant annet på ble premieren sett av 355 000. Premieren av andre sesong ble sett av 257 000. Tredje sesong hadde et snitt på 305 000.

Sesongoversikt

Første sesong bestod av 12 programmer som ble sendt i perioden 17. februar til 11. mai 2000. Reisemålene var Jamaica, Berlin, Jordan, Malta, Sicilia, St. Petersburg, Costa Rica, Spania, Marokko, New York, Sørstatene (2 episoder) og Svalbard. Innspillingen startet i november 1999.
Andre sesong bestod av 10 program som ble sendt i perioden 28. januar til 8. april 2001. Reisemålene var Argentina, Irland, Kroatia, Gotland, Belize, Sør-Afrika (2 episoder), Portugal, Florida og Nepal.
Tredje sesong bestod av 8 programmer som ble sendt i perioden 11. oktober til 29. november 2001. Dette inkluderer en spesial («Silje og Sigurd ser tilbake») som bestod av ulike klipp fra de over 30 landene de hadde besøkt mens serien ble lagd. Reisemålene i denne sesongen var Østerrike, Malaysia, Karibia, Dubai, Island, Hongkong, og Latvia.
São Tomé og Príncipe under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Saima

Saima var en finsk ukeavis som ble utgitt av Johan Vilhelm Snellman fra 4. januar 1844 til 31. desember 1846 i den finske byen Kuopio. Bladet ble trykt i Karstens trykkpresse i Kuopio. Avisen utkom en gang i uken på torsdager.
Avisen utga samfunnskritiske artikler om utdanning, sosiale, økonomiske og nasjonale spørsmål, og ble utgitt av Snellmann, som var kjent for sine polemiske kontroverser, spesielt med Zacharias Topelius i Helsingfors Tidningar. I tillegg til sosiale spørsmål, behandlet avisen også litterære tekster.
Avisen hadde helt fra begynnelsen en omfattende lesekrets, med omkring 700 abonnenter fra hele landet. Den var Finlands nest mest populære avis, bare overgått av Finlands Allmänna Tidning (forgjengeren til den nåværende avisen Virallinen lehti).
Avisen ble ofte sensurert, og i slutten av 1846 ble avisen nedlagt på grunn av dens kontroversielle radikale synspunkter. Dens etterfølger ble grunnlagt av Snellmann med støtte av Elias Lönnrot, under navnet Litteraturblad för allmän medborgerlig bildning.
Trondenes tingrett

Trondenes tingrett er en førsteinstansdomstol i Hålogaland lagdømme. Domstolen har kontorsted i Harstad i Troms og dekker kommunene Harstad, Skånland, Ibestad og Kvæfjord med tilsammen 29 791 innbyggere pr. 1. januar 2010. Domstolen ledes av en sorenskriver (for tiden Kirsti Ramberg ) og har i tillegg én tingrettsdommer, én dommerfullmektig og seks funksjonærer.
Landnåm

Landnåm betegner i historiefaget at en (tilsynelatende) gjør krav på nytt land. Ordleddet -nåm er det samme som i anamme, det vil si erverve, tilegne seg. Nam eller Nåm betyr å kreve/gjøre krav på.
Uttrykket indre landnåm betegner det faktum at en gjør krav på nye landområder i landet, mens ytre landnåm brukes f.eks om ekspansjonen vestover havet. I norrøn historie snakkes det om landnåm på Island, Færøyene, Hebridene, Shetland, Orknøyene, Grønland og Vinland/Newfoundland. Landnámabók er den islandske saga som forteller historien om de første slektene som bosatte Island. 
Begrepet kan brukes på en etnosentrisk/nasjonalistisk måte som ved Færøyene og i Vinland, ved å legge vekt på norske initiativ til bosetning. Dermed kan begrepet innebære at man overser tidligere utforskning eller lokal befolkning. 
Under landnåmet var det sedvane å kaste høysetestolpene over bord når man nærmet seg land, for så å bosette seg der de hadde drevet i land.
Nokia 1650

Nokia 1650 er en GSM mobiltelefon fra Nokia. Mobiltelefonen ble annonsert i mai 2007, den ble lansert januar 2008.
Elen Andersdatter Opdal Bernhoft

Elen Andersdatter Opdal Bernhoft (født 1637 i Oppdal, død 1704 i København) var en norsk salmedikter og oversetter. Hun var gift med presten Hans Andersen Bernhoft, og sammen fikk de to sønner som begge ble prester og salmediktere.
Hun er kjent for å ha oversatt Johannes Brinchs traktat Skat over Skat som kom ut i 1703. Hun døde i København der hun var for å forsøke å få sønnenes diktsamlinger utgitt.
Elen Opdal Bernhof er representert i Norsk Salmebok og Norsk salmebok 2013 med salmen «Jesus, styr du mine tanker».
What's Another Year

Bakgrunn

Låtskriveren Shay Healy tilbød først sangen til den irske countrysangeren Glen Curtin, men han takket nei. I stedet gikk tilbudet til Logan, og den irske musikeren Bill Whelan gjorde om på sangens arrangement, slik at det bedre passet Logans myke sangstil. Whelan komponerte for øvrig senere «Riverdance» til pauseunderholdningen under Eurovision Song Contest 1994 i Dublin. 
«What's Another Year» ble plukket ut til å delta i den irske finalen i Dublin 9. mars 1980. Der vant sangen en overlegen seier og ble dermed Irlands bidrag til den internasjonale finalen i Haag lørdag 19. april 1980.

Eurovision Song Contest

I Eurovision Song Contest i Haag var «What's Another Year» det 17. bidraget ut på scenen av 19 deltakere. Med seg på scenen hadde Logan tre korister og den skotske musikeren Colin Tully som spilte saksofon.
På forhånd var Irland og Italias Alan Sorrenti med «Non so che darei» de største favorittene. Men under avstemningen tok Irland etter hvert ledelsen og vant med 143 poeng, 15 poeng foran Tyskland på andreplass. Italia ble nummer seks. I avstemningen fikk «What's Another Year» hele syv tolvere, blant annet fra den norske juryen.
Da seieren var et faktum, ble Johnny Logan overveldet av følelser, og under vinnerfremføringen felte han flere tårer. Mot slutten av sangen sa også: «Jeg elsker dere, Irland» – noe han også skulle gjenta da han vant igjen syv år etter.

Etter Eurovision-seieren

«What's Another Year» gjorde stor suksess etter konkurransen og toppet hitlistene i elleve land. Også i Norge toppet sangen VG-lista og lå på topp åtte uker på rad. 
Johnny Logan maktet imidlertid ikke å lansere en like suksessrik karriere i kjølvannet av seieren, men han gjorde stor suksess i Eurovision Song Contest. I 1984 ble han nummer to som låtskriver, og i 1987 vant han som låtskriver og sanger med «Hold Me Now». I 1992 fikk han sin tredje seier som låtskriver for «Why Me?».
I 2005 deltok også «What's Another Year» i Eurovision Song Contests 50-årsjubileumsshow. Der var sangen en av 14 som konkurrerte om å bli tidenes Eurovision-låt. ABBAs «Waterloo» vant, mens «What's Another Year» kom på tolvteplass.

Om sangen

Sangteksten tolkes som en ren kjærlighetstekst, der Logan utrettelig venter på at drømmejenta skal bli forelsket i ham. Men låtskriver Shay Healy skrev teksten etter å ha mistet moren, og sangen skulle være en trøst til hans far. Tapet av moren og kona kommer også frem i teksten, blant annet i strofen: «Hva er vel et år til, for en som holder på med å bli vant med å være alene?» 
Logan spilte også inn en tysk versjon av sangen, «Was ist schon ein Jahr», som ble utgitt i Vest-Tyskland. Shane MacGowan i The Pogues spilte også inn en coverversjon på albumet A Song for Eurotrash i 1998.

Norsk versjon

Steinar Fjeld har skrevet en norsk tekst med tittelen «Hva gjør et år til».
Mujahedins seiersdag

Mujahedins seiersdag er en politisk fridag i Afghanistan som faller på 28. april hvert år. Denne feiringen markerer dagen da afghanske mujahedin-grupper styrtet den sosialistiske regjeringen i Afghanistan i 1992.
Selv om dagen blir feiret som en helligdag av folket i Afghanistan, er mujahedins seiersdag i virkeligheten en blanding av helligdag og vanlig fridag. Dagen feirer kommunistregimets fall i Afghanistan i 1992, rundt tre år etter at den sovjetiske hæren faktisk forlot Afghanistan. Mens utvisningen av de sovjetiske okkupantene i 1989 var en grunn til å feire, markerte regjeringens fall et vendepunkt ettersom det gikk fra å være en borgerkrig mellom den kommunistiske regjeringen og mujahedin-militsen til å bli en krig utkjempet hovedsakelig mellom rivaliserende mujahedin-grupper, som kjempet om makten i det etterlatte vakuumet. Dette var status quo inntil Taliban kom til makten med fallet til Kabul i 1996.
Stranger in Paradise

«Stranger in Paradise» er en populærmusikksang fra musikalen Kismet (1953) og er kreditert Robert Wright og George Forrest. I likhet med all musikk i den musikalen er melodien basert på musikk komponert av Alexander Borodin, i dette tilfellet «Jomfruenes glidende dans» fra «Polovetiske danser».
Richard Kiley og Doretta Morrow (i rollene som The Caliph og Marsinah) fremførte sangen i den opprinnelige rollebesetningen av Kismet.
Vic Damone og Ann Blyth fremførte sangen i filmen fra 1955.
Den mest populære versjonen ble sunget av Tony Bennett, men versjonene med The Four Aces og Tony Martin var også populære i 1954. Bennetts versjon nådde førsteplassen på den britiske singlelisten i mai 1954. Det var ikke før i 1955 at Kismet og således sangene fra musikalen kom til London.

Norsk versjon

Egil Monn-Iversen har skrevet en norsk tekst. På norsk bærer den tittelen «Fremmed i Lykkeland».

I videospill

Sangen var med i videospillet Jikkyō Oshaberi Parodius for PlayStation. Ikke bare forekommer den som bakgrunnsmusikk i Parodius, den var også med i Ape Escape 3 på Saru-Mons (Immobile) Castle stage.

Annet

I filmen Breakfast for Champions fra 1999, basert på Kurt Vonneguts roman med samme navn, ble sangen  anvendt som tilbakevendende motiv.
Den forekom også i en anime, Zettai Shōnen, som ringetone.